Omstrede minimumloonwetsontwerpe goedgekeurFoto: Stevepb/Pixabay.com Drie omstrede wetsontwerpe wat ‘n nasionale minimumloon in Suid-Afrika sal verseker, is Dinsdag in die nasionale vergadering goedgekeur. Die parlement het ook arbeidswetgewing goedgekeur wat bepaal dat vakbonde ‘n geheime stemmery moet hou voor enige besluite oor ‘n staking geneem word. Die Nasionale Minimumloon-wetsontwerp, wat bepaal dat die minimumloon R3 500 per maand of R20 per uur beloop (plaasarbeiders en huishulpe uitgesluit), is deur die meerderheid LP’s goedgekeur met 202 stemme, hoofsaaklik ANC-LP’s. LP’s van die DA, wat die sterkste teen die wetsontwerp gekant was, het uitgeloop voor die stemmery begin het. Altesaam 16 LP’s het teen die wetsontwerp gestem. Die Wysigingswetsontwerp op Basiese Diensvoorwaardes, wat die minimumloon bepaal, is met dieselfde getal stemme goedgekeur. Die Wysigingswetsontwerp op Arbeidsverhoudinge is ook goedgekeur. Indien die president dit as ‘n wet onderteken, sal vakbonde ‘n geheime stemmery moet hou voor enige besluite oor ‘n staking geneem mag word. Die regering het gesê die doel van dié wet is om die getal uitgerekte, gewelddadige stakings wat verskeie bedrywighede teister, te voorkom. Intussen het Anton Alberts, woordvoerder vir die VF Plus, gesê die beplande instelling van ŉ minimumloon in Suid-Afrika is ŉ erkenning van die ANC-regering dat hy klaaglik misluk het om die land se ekonomie voldoende te laat groei om armoede en werkloosheid uit te roei. “Weens die hoë vlakke van armoede in die land is daar groot empatie met miljoene mense wat benede die broodlyn leef, en dit sou onmenslik wees om jou blind te staar teen dié lyding van werkloses, vroue, kinders en diere. Die daaglikse betogings reg oor die land is simptomaties van hierdie haglike situasie,” het Alberts gesê. “Hierdie lyding van mens en dier moet voor die deur van die ANC-regering gelê word. Indien hy in sy tyd as regering ŉ klimaat geskep het vir jaarlikse ekonomiese groei van sowat 6%, sou miljoene werkgeleenthede geskep gewees het en sou die situasie tans anders daar uitgesien het. “Die skade wat die ANC-regering se beleid aan die land se ekonomie aangerig het, is omvangryk. Talle werkskeppingsgeleenthede het verlore gegaan en baie waarde is vernietig deur ondernemings wat eenvoudig hul deure gesluit het en beleggers wat hul geld elders gaan belê het.” Alberts het gewaarsku tydens die openbare verhore oor die Beleggersbeskermingswet, het die Amerikaanse Handelskamer aangedui dié wet sal verhinder dat biljoene dollar Suid-Afrika binnestroom. “Die ANC-regering het nogtans die wet deur-gestoomroller en vandag is dit bekend dat Suid-Afrika se handelsbalans negatief is met min buitelandse belegging. Die VF Plus is daarom skepties oor president Cyril Ramaphosa se poging om beleggings van ŉ $100 miljard na Suid-Afrika te lok. Hoe gaan hy dit regkry met beleid waaroor talle internasionale handelsvennote groot bekommernis uitgespreek het, soos SEB, hoë belasting en onteiening sonder vergoeding?” Alberts voeg by talle probleme wat te make het met ongelykheid sal opgelos word indien groter ekonomiese vryheid toegelaat word. “‘n Goeie voorbeeld is die ongekende ekonomiese groei wat Amerika tans ervaar waar maatskappywinste 22% beter is as verlede jaar en beleggings gestyg het met 19%. Die rede daarvoor is die nuwe administrasie se laer belastingkoers en deregulasie. ŉ Minimumloon mag daarom edel klink, maar dit sal die probleem van ongelyk eerder vererger as verbeter. Daar sal dringend na maniere gesoek moet word om die ekonomie te laat groei om te sorg vir werkloses wie se getalle ongetwyfeld aangevul sal word deur ŉ minimumloon.”